Windows Vista

**Windows Vista** on Microsoftin Windows-perheeseen kuuluva käyttöjärjestelmä henkilökohtaisille tietokoneille. Laitteisiin, joissa Vistaa käytetään, lukeutuvat koti- ja yritystyöpöytäkoneet, kannettavat tietokoneet sekä multimediatietokoneet. Ennen julkistamistaan 22. heinäkuuta 2005 Vista tunnettiin koodinimellä *Longhorn*.

Windows Vista valmistui 8. marraskuuta 2006, jolloin sen RTM-versio (release to manufacturing) laskettiin jakeluun. Vista julkaistiin maailmanlaajuisesti 30. tammikuuta 2007. Eräät myyntipaketit tulivat saataville MSDN- ja TechNet-tilaajille jo marraskuun 2006 aikana. Windows Vista julkaistiin yli viisi vuotta edellisen Windows-käyttöjärjestelmän, Windows XP:n julkaisun jälkeen, mikä on toistaiseksi pisin aika kahden peräkkäisen Windows-julkaisun välillä.
Windows Vistan tukiaika päättyi lopullisesti huhtikuussa 2017, joten käyttöjärjestelmään ei saa enää edes tietoturvapäivityksiä.

Vistaa pidetään yhtenä Microsoftin suurimmista epäonnistumisista. Järjestelmä ei ikinä yleistynyt niin laajasti kuin Microsoft olisi toivonut, ja käyttäjät hylkäsivät sen nopeasti. Vuotta ennen tukiajan päättymistä sen osuudeksi pöytäkoneissa arvioitiin 1,4 prosenttia. Jo vuonna 2001 julkaistua ja 15 vuotta vanhaa Windows XP -käyttöjärjestelmää käytettiin tuolloin vielä yli kymmenessä prosentissa pöytäkoneista.

## Muutokset aiempaan versioon
Microsoftin mukaan Vistassa on satoja uusia ominaisuuksia ja toimintoja aikaisempiin Windows-versioihin nähden. Huomattavimmat näistä ovat päivitetty graafinen käyttöliittymä ja visuaalinen tyyli nimeltä *[[Windows Aero|Aero]]*, tiedostojen ja toimintojen hakutoiminnot, uudet multimedian luomiseen tarkoitetut työkalut kuten Windows DVD Maker, sekä täysin uudelleensuunnitellut tietoliikenne-, ääni-, tulostus- ja videoalijärjestelmät. Vista pyrkii myös lisäämään koti- ja yritystietokoneiden välistä yhteydenpitoa käyttämällä Peer-to-Peer-teknologiaa, joka helpottaa tiedostojen ja digitaalisen median jakamista eri laitteiden välillä. Ohjelmistokehittäjille Vista esittelee .NET Framework 3.0 -ohjelmointirajapinnan, jonka tavoitteena on tehdä ohjelmien kehittämisestä selvästi helpompaa kuin perinteistä Windows API:a käyttäen.

Vistan mukana toimitettiin kuusi uutta OpenType-fonttia: Calibri, Cambria, Candara, Consolas, Constantia ja Corbel. Uusi käyttöliittymän fontti on Segoe UI.
Windowsin Aero-muotokieli levisi myös laajempaan käyttöön ja esimerkiksi webissä 2004&ndash;2013 yleistyneelle visuaaliselle tyylille on annettu jälkikäteen nimi *[[Frutiger Aero]]* viitaten Frutiger-fonttiin ja Windowsin Aero-tyyliin.

### Grafiikka

Vistassa oli suuria muutoksia käyttöjärjestelmän grafiikkapuoleen.
Se sisälsi uuden toteutustavan näytönohjaimen ajureille, nimeltään Windows Display Driver Model (WDDM), aiemmin Longhorn Display Driver Model (LDDM).
WDDM ottaa haltuunsa näytönohjaimen ja tarjoaa sen sovelluksille halliten näyttömuistia ja suoritusaikaa ja jakaen ne sovellusten kesken. Sovellukset kilpailevat suoritusajasta 3D-kiihdytetyn työpöydän kanssa. Windowsin vanhaa GDI-rajapintaa käyttävät ohjelmat eivät enää hyödy näytönohjaimen kiihdytyksestä, vaan kaikki piirretään ohjelmistopohjaisesti. 3D-sovellukset piirtävät omaan kuvapuskuriinsa, jonka Desktop Windows Manager (DWM) piirtää ruudulle.

Vista ei tukenut OpenGL:aa, vaan sen käyttöön oli asennettava erillinen ajuri (kuten Windows XP:ssäkin), joka Microsoftin tarjoama ohjelmistopohjainen DirectX:n päällä pyörivä tai näytönohjainvalmistajan kehittämä kiihdytetty ajuri.

Microsoftin Direct3D:n kanssa kilpailevan 3D-rajapinnan OpenGL:n sanottiin hidastuvan merkittävästi Vistassa. Vaikutus ei niinkään näkynyt ammattiohjelmissa tai SPECviewperf-testiohjelmassa.
Sen sijaan pelitesteissä OpenGL:ää käyttävien pelien, kuten Quake 4:n hidastuminen oli jopa 30 % verrattuna Windows XP:hen.

### Tietoturva

Microsoft on painottanut, että Windows Vistan päätavoitteena on kuitenkin parantaa Windows-järjestelmien heikkoa turvallisuutta. Eräänä Windows XP:tä vastaan kohdistetun kritiikin keskeisistä aiheista on ollut sen heikko tietoturva ja alttius haittaohjelmille, viruksille ja puskurin ylivuotohyökkäyksille. Tässä valossa Microsoft ilmoitti vuoden 2002 alussa yhtiön sisäisestä ”Trustworthy computing -aloitteesta”, jonka tarkoituksena on kehittää jokaisen yrityksen ohjelmiston tietoturvaa. Microsoft väittää, että tämän vuoksi se asetti Windows XP:n ja Windows Server 2003:n tietoturvan kehittämisen ensisijaiseksi tehtäväksi mikä on merkittävästi vaikuttanut Windows Vistan viivästymiseen. Kaikki eivät kuitenkaan ole tyytyväisiä Vistan tietoturvaan.

Useat ryhmittymät ovat kritisoineet Windows Vistaa sen kehittelyn aikana. Eniten kriittisiä huomioita ovat keränneet Windows Vistan monet kehitysvaiheen aikana suunnitellut toiminnot, joita ei ole lopuksi välttämättä toteutettu sellaisenaan, tästä esimerkkinä muun muassa tiukemmat lisenssiehdot joita löysättiin, digitaalisten oikeuksien hallinta, josta karsittiin toiminnallisuutta, sekä käyttäjätilien valvonta, jonka hallittavuus on parantunut hieman.

## Kehityshistoria
Microsoft toi julkisuuteen tiedon *Longhornin* aloitetusta kehitystyöstä heinäkuussa 2001 jo ennen Windows XP:n julkaisua, joka tapahtui saman vuoden lokakuussa. Vistan, silloisen *Longhornin*, odotettiin tulevan myyntiin jo vuoden 2003 loppupuolella, toimien pienenä siirtymävaiheena Windows XP:n ja Windows 7:n välissä. Tämän voi todeta muun muassa käyttöjärjestelmän koodinimestä *Longhorn*, joka on paikallinen baari kahden vuoriston, Whistlerin ja Blackcombin, välissä Brittiläisessä Kolumbiassa.

Kehitystyön edetessä *Longhorniin* sisällytettiin monia *Blackcombiin* (Windows 7:n kehitysnimi) suunniteltuja teknologioita ja ominaisuuksia. Tämä sai julkaisuajankohdan siirtymään useita kertoja eteenpäin. Myös osa *Longhornin* kehittäjistä siirrettiin kehittämään ja parantamaan Windows XP:n tietoturvaa. Jatkuvien myöhästymisten ja "ominaisuushirviön" pelossa päätettiin Microsoftilla *Longhornin* kehitykselle laatia selvät rajat. Microsoft ilmoitti elokuun 27. päivänä 2004 merkittävistä muutoksista kehityksessä. *Longhornin* kehitys käytännössä aloitettiin alusta Windows Server 2003:n koodipohjalle ja samalla päätettiin, että *Longhorn* sisältäisi vain ne ominaisuudet, jotka todella tultaisiin julkistamaan käyttöjärjestelmän mukana. Jotkin aikaisemmin julkistetut ominaisuudet, kuten WinFS ja NGSCB, päätettiin jättää järjestelmästä pois. Samalla Microsoft otti käyttöön uuden ohjelmiston kehitysmuodon, Security Development Lifecyclen, jotta Windowsin koodipohjan heikkoa tietoturvaa voitaisiin oleellisesti parantaa. 

Käyttöjärjestelmän virallinen nimi julkistettiin 22. heinäkuuta 2005, kun *Longhorn* uudelleennimettiin *Windows Vistaksi* vastoin joitakin ennakko-odotuksia. Samaan aikaan päätettiin aloittaa järjestelmän uudenlainen beta-testausvaihe. Syyskuussa 2005 Microsoft alkoi julkaista Vistasta säännöllisin väliajoin *Community Technology Previews*-koontipaketteja, joiden tarkoituksena oli esitellä ohjelmoijille ja beta-testaajille Vistan uusia ominaisuuksia. Viimeisimmät CTP-koontipaketit esittelevät valmiin Vistan tulevia ohjelmia ja ominaisuuksia, joita suunnitellaan vielä ja otetaan mukaan riippuen beta-testaajien palautteesta.

Windows Vistaa pidettiin sisällytettyjen ominaisuuksien suhteen valmiina CTP-koontipaketin 5308 jälkeen, joka julkaistiin 22. tammikuuta 2006. Se toimi muistutuksena siitä, kuinka paljon on vielä työtä jäljellä tämän ja valmiin koontipaketin välillä. Viimeisimmät koontipaketit ovatkin keskittyneet vakauteen, nopeuteen, ohjelmien ja ajureiden yhteensopivuuteen sekä dokumentointiin. Beta2, ensimmäinen julkinen kokeiluversio, julkaistiin toukokuussa 2006 Microsoftin *Customer Preview* -ohjelman kautta. Sen on ladannut arviolta noin viisi miljoonaa ihmistä. Julkaisuehdokas *Release Candidate 1* tuli saataville 1. syyskuuta 2006. Sitä seurannut *Release Candidate 2* julkaistiin 6. lokakuuta 2006.

Microsoftin ennakkosuunnitelma viittasi *release to manufacturing* -julkaisun tapahtuvan joko ennen tai 25. lokakuuta, jolloin olisi tullut täyteen tasan viisi vuotta Windows XP:n julkaisusta. Julkaisua kuitenkin siirrettiin kaksi viikkoa vakavan käyttöjärjestelmän vakautta uhanneen ohjelmointivirheen korjauksen vuoksi. Amazon.com aloitti ottamaan vastaan ennakkotilauksia Windows Vistan eri myyntipaketeista myöhään elokuussa 2006 ilmoittaen samalla myyntipäiväksi 30. tammikuuta 2007.

Paljon arveluita esitettiin bloggaajien ja markkina-analyytikkojen keskuudessa siitä, viivästyykö Windows Vista yhä edelleen. Tämä saattaisi johtua tällöin Euroopan unionin komission ja Etelä-Korean esiin nostamista kilpailua rajoittavista tekijöistä, joihin vaadittaisiin muutoksia. Nämä eivät kuitenkaan vaikuttaneet Windows Vistan julkaisuaikatauluun.

Markkina-analyytikot, kuten Gartner Group, ennustivat Windows Vistan julkaisun siirtyvän pitkälle vuoden 2007 keväälle. Ennuste ei kuitenkaan pitänyt paikkaansa, sillä marraskuun 2006 puolivälissä Windows Vistan lopullinen versio tuli verkkojakeluun kehittäjille (MSDN), tietotekniikan asiantuntijoille (TechNet) sekä laitevalmistajille. Levyjen ja pakettien painamisen vaatiman ajan vuoksi kuluttajille tarkoitettu versio julkaistiin 30. tammikuuta 2007. Vistan kehitystyö tuli Microsoftin mukaan maksamaan noin kuusi miljardia dollaria, jonka lisäksi yhtiö sijoittaa 500 miljoonaa käyttöjärjestelmän markkinointiin.

Aiempia vaiheita kuvataan muun muassa Paul Thurrottin artikkelissa.

## Myyntipaketit ja hinnoittelu

Tammikuussa 2006 Microsoft ilmoitti, että Vistasta tullaan julkaisemaan kuusi erilaista myyntiversiota. Kaikista myyntipaketeista tulee olemaan saatavilla sekä 32- että 64-bittiset versiot x86-suoritinarkkitehtuurille. Tästä poikkeuksena on Vista Starter Edition, josta julkaistaan vain 32-bittinen myyntipaketti. 

Windows Vistan kaikki myyntipaketit toimitetaan samalla DVD:llä. Käyttäjä voi halutessaan ostaa kertaluontoisen Home Premium- ja Ultimate -ominaisuuksiin oikeuttavan päivityslisenssin Microsoftilta Windows Anytime Upgrade -työkalun avulla. Business-paketin päivittäminen Ultimateen onnistuu myös. Microsoft ei myy Business-pakettia Ultimateksi päivittävää lisenssiä suoraan. Sen voi hankkia vain Microsoftin yhteistyökumppaneilta ja OEM-valmistajilta.

Vista Home Basic-, Home Premium- tai Business-RETAIL -versioiden ostopakkauksissa tulee vain 32-bittisen version asennus-DVD, mutta 64-bittisen asennuslevyn voi tilata Microsoftilta posti- ja käsittelykulujen hinnalla, ainakin toistaiseksi. Ultimate-versioissa 64-bittisen asennuslevy tulee mukana myyntipaketissa. Tilausohjeet tulevat retail-pakettien mukana.

; Windows Vista Starter: Verrattavissa Windows XP Starter Edition -myyntipakettiin. Vista Starter on tarkoitettu vain kehitysmaiden markkinoille. Tarkoituksena on tarjota laillinen vaihtoehto laittomille kopioille. Vista Starter on erittäin rajoitettu Windows-käyttöjärjestelmä kuten edeltäjänsäkin. Se sallii vain kolmen ohjelman yhtäaikaisen ajon käyttöliittymässä, ei hyväksy ulkopuolisia verkkopyyntöjä, ja käytettävissä olevan fyysisen keskusmuistin määrä on rajoitettu kahteen gigatavuun. Lisäksi Vista Starter toimii vain Intelin Celeron- ja Pentium III-suorittimilla sekä AMD:n Duron-, Sempron- ja Geode-suorittimilla.

; Windows Vista Home Basic: Verrattavissa Windows XP Home Edition -julkaisuun. Home Basic on tarkoitettu kotikäyttäjille, joilla ei ole tarvetta edistyneille multimediatoiminnoille. Windows Aero -käyttöliittymä ei sisälly tuotteeseen. Home Basic tukee enimmillään kahdeksaa gigatavua fyysistä keskusmuistia.

; Windows Vista Home Premium: Sisältää kaikkien Home Basicin ominaisuuksien lisäksi myös edistyneitä multimediatoimintoja, kuten HDTV-tuen ja tarvittavat työkalut DVD-levyjen tuottamiseen. Lisäksi mukana tulee myös ylimääräisiä pelejä, tuki langattomille ja taulutietokoneille, tiedostojärjestelmän salaukseen tarvittavat työkalut ja valokuvien hallintaohjelmisto. Home Premium on verrattavissa Windows XP Media Center Editioniin ja Windows XP Tablet PC Editioniin. Home Premium tukee enimmillään 16 gigatavua fyysistä keskusmuistia.

; Windows Vista Business: Windows XP Professionalin verrokki, joka on ensisijaisesti tarkoitettu pienien liiketalouksien markkinoille. Ei sisällä Media Center -toimintoja, mutta mukana toimitetaan IIS-web-palvelin, tuki fax-laitteille, verkottoman tilan tiedostot, kahden fyysisen suorittimen tuki, etäkäyttöohjelmisto, räätälöity P2P-yhteistyöohjelmisto ja tuki 128 gigatavulle fyysistä keskusmuistia.

; Windows Vista Enterprise: Enterprise-versio on tarkoitettu ensisijaisesti suuryritysmarkkinoille ja on siten terästetty versio Vista Businessista. Lisäominaisuuksia ovat yhden istunnon Virtual PC -versio, tuki useiden kielten käyttöliittymälle (kts. MUI), BitLocker-asemansalaus sekä UNIX-ohjelmistojen tuki. Paketin voi hankkia vain Microsoftin Software Assurancen kautta eikä siten tule saataville OEM- tai Retail-myyjille.

; Windows Vista Ultimate: Ultimate-versiossa yhdistyvät kaikkien muiden Vista-pakettien ominaisuudet. Se sisältää kaikki Home Premiumin ja Enterprisen toiminnot. Lisäksi mukana toimitetaan podcastien luomiseen tarvittavat työkalut, pelien optimointiin tarkoitettu WINSAT-työkalu, DVD-levyjen kopiointiin kiintolevylle tarkoitettu toiminnallisuus ja lisätoiminnallisuutena internetpalvelu ladattavalle medialle. Ultimate sisältää myös ylimääräisiä tuotetuen lisäpalveluita. Vista Ultimaten tarkoituksena on olla kaikkein kattavin paketti Vistasta. Se on suunnattu kovan luokan PC-käyttäjille; median parissa työskenteleville ammattilaisille, pelaajille ja muille innokkaille PC-harrastajille.

Euroopan unionin alueella tulee myyntiin lisäksi kaksi erillistä Windows Vista N -pakettia, joista molemmista on jätetty pois Windows Media Player. Tämä johtuu EU:n ja Microsoftin välisestä oikeudenkäynnistä, joka koski EU:n kilpailulakien rikkomista. Nämä paketit ovat:
***Windows Vista Home Basic N**
***Windows Vista Business N**

## Uudet tai päivitetyt toiminnot

### Ominaisuudet loppukäyttäjälle
* *[[Windows Aero]]* – Laitteistopohjainen graafinen käyttöliittymä. Se on akronyymi sanoista *Authentic, Energetic, Reflective and Open*, joka tarkoittaa suomeksi vapaasti kääntäen: *Aito, Eloisa, Kuvastava ja Avoin*. Uusi käyttöliittymä on yritetty suunnitella selkeäksi ja esteettisesti miellyttävämmäksi kuin aikaisemmissa Windowsin versioissa. Sen ominaisuuksiin lukeutuvat muun muassa erilaiset läpinäkyvyys- ja animaatiotehosteet.
* *[[Windows Shell]]* – Windowsin rajapinta tietojen järjestelyyn ja hallintaan on kokenut merkittäviä muutoksia. "Käynnistä"-valikko on muuttunut ja jopa sana "käynnistä" on poistettu ja korvattu sinisellä Windows-helmilogolla.
* *[[Windows Search]]* – Uusittu tiedostojenetsintä.
* *Windowsin sivupalkki* – Käyttöliittymälaajennus, johon voi liittää erilaisia pieniä sovelluksia.
* *[[Internet Explorer]] 7+* – Uusi käyttöliittymä, selain-välilehdet, RSS, hakutyökalu, paranneltu tulostus, sivujen tarkennus, nopeat välilehdet (selain-välilehtien tarkastelu yhdellä sivulla), joukko tietoturvaan liittyviä parannuksia, sekä parempi www-standardien tuki.
* *[[Windows Media Player]] 11* – Mediantoisto-ohjelmiston uudistettu versio.
* *Backup and Restore Center*
* *[[Windows Mail]]* – Outlook Express -sähköpostiohjelman korvaava sähköpostiohjelma. Uusia toimintoja ovat nopea sähköpostien haku sekä roskaposti-suodatin, myös ohjelman vakautta on paranneltu.
* *[[Windows Calendar]]* – Kalenteriohjelma päivittäisten tapaamisten ja asioiden järjestelyyn.
* *[[Windows Photo Gallery]]* – Kuvien ja videoiden järjestelyyn ja katseluun tarkoitettu ohjelma.
* *[[Windows DVD Maker]]* – DVD-masterointi/-kirjoitusohjelmisto.
* *[[Windows Meeting Space]]* – NetMeeting-tyyppinen ohjelmisto internet-kokouksiin.
* *[[Windows Media Center]]
**Pelit* – Jokainen peli joka tulee Vistan mukana on päivitetty käyttämään uusia grafiikkatoimintoja. Uusia pelejä ovat muun muassa [[Chess Titans]], [[Mahjong Titans]] ja [[Purble Place]]. Pelit-osioon tullaan myös sisällyttämään tietokoneelle asennettujen pelien pikakuvakkeet ja niihin liittyvät erilaiset tiedot kuten [[Entertainment Software Rating Board|ESRB]]- tai [[Pan European Game Information|PEGI]]-luokitus.
* *Edelliset vedokset* – Volume shadow copy -teknologiaan perustuva varmuuskopiointityökalu.
* *Windows Mobility Center*
* *Windows Update* – Käyttöjärjestelmään integroitu versio Windowsin päivitystyökalusta.
* *Windows SideShow* – Esitelmien ja esitysten helpottamiseen suunniteltu esitysohjelmisto.
* *Windows Defender* – Adwaren ja muiden haittaohjelmien tunnistus- ja poisto-ohjelmisto.
* *Huoltajan rajoitukset*
* *Puheentunnistus*
* *Typografia*: Monia uusia kirjasinmerkistöjä.
* *Tuki kosketusnäytöille*
* *Ongelmien raportointi ja ratkaisut*
* *Tuki symbolisille linkeille* ensimmäistä kertaa Windows Vistan käyttäjille.
* *Järjestelmän suorituskyvyn mittaaja* – Ohjelma joka määrittelee tietokoneelle arvosanan tehosta ja laitteistosta riippuen asteikolla 1-5.9.
* Uudet hallintapaneelit äänien ja äänilaitteiston hallintaan
* Käyttörajoitusten hallintaohjelmisto (sisäänrakennettuna ohjelmiin kuten [[Windows Media Center]])
* Etätyökalut ([[Remote Desktop Connection]])

=== Sisäiset teknologiat ===
* Järjestelmän prosessit eristetyissä muistipaikoissa. Järjestelmän istunnot ovat myös eristettyjä muista käyttäjistä.
* [[ASLR|Address Space Layout Randomization]] (ASLR)-tekniikka puskurinylivuodon hyväksikäytön estämiseksi. 
* Deadlock Detection -teknologia, joka tutkailee ja tarkistaa järjestelmän kaatumisen jälkeen.
* Paranneltu kernelin muistin, syötevirtojen ja kelloajan hallinta -ominaisuudet.
* Uusia tietoturvaominaisuuksia kuten kiintolevyn salausohjelmisto [[BitLocker]].
* Natiivi [[IPv6]]-verkkopakka, joka toimii yhdessä [[IPv4]]-verkkopakan kanssa.
* SuperFetch – toiminto, joka pitää useimmin käytetyt tiedostot muistissa.
* Uudelleen suunnitellut ääni-, tulostus-, näyttöpääte- ja verkotuspakat.
* Päivitetty versio [[NTFS]]-tiedostojärjestelmästä.
* [[ReadyDrive]] – [[Flash-muisti|Flash]]-kiintolevyjen tuki
* [[ReadyBoost]] – Flash-muistien tuki
* [[Käyttöoikeuksien hallinta|Digitaalisten oikeuksien hallinta]]
* Tuki kosketusnäyttöpäätteille.
* [[Avalon (grafiikkamoottori)|Avalon]]-grafiikkamoottori
* [[XML]]-määritykset (XPS)
* [[DirectX]] 10

=== Yritysteknologiat ===
*[[WIM-levykuva]]formaatti.
*Noin 800 uutta ryhmänhallintasääntöä, jotka kattavat suurimman osan Vistan uusista ominaisuuksista sekä myös laajentavat langattomien verkkojen, irrotettavien taltioiden sekä käyttäjän työpöytäkokemuksen hallintamahdollisuuksia.
*[[Services for UNIX]] on uudelleen nimetty *Subsystem for UNIX-based Applicationiksi* ja se toimitetaan Windows Vistan Enterprise ja Ultimate -pakettien mukana. Sisältää myös [[Network File System]] (NFS) -asiakkaan.

=== Kehitysteknologiat ===
Windows Vistan perusta koostuu neljästä ohjelmoitavasta rajapinnasta: *Fundamentals*, *Presentation*, *Communication* ja *Workflow*.

**'Fundamentals** on perusta, jonka varaan koko käyttöjärjestelmä rakentuu. Siihen kuuluvat luokkakirjastot, jotka vastaavat koko käyttöjärjestelmän sisäisestä toimivuudesta. Näitä luokkakirjastoja ovat muun muassa [[.NET Framework]] 2 ja [[DirectX]] 10. Siihen kuuluvat myös kokonaan uudelleenkirjoitetut ääni-, tietoliikenne-, tulostus- ja videojärjestelmät tietoturvan ja toimivuuden parantamiseksi. Mukana on myös muutoksia ohjelmien asennus- ja huoltotoimenpiteisiin Windows Installer version 4:n ja uuden "ClickOnce" -teknologian myötä. Uutta on myös käyttöjärjestelmään sisäänrakennettu [[Käyttöoikeuksien hallinta|DRM]] (''Digital Rights Management'').

***Presentation** tai **Windows Presentation Foundation**, eli WPF muodostaa Vistan graafisen rajapinnan, joka aikaisemmin tunnettiin työnimellä ''Avalon''. WPF toimii uuden käyttöliittymän pohjana ja ohjelmoitavana rajapintana. Se muodostuu XML-, .Net- ja vektorigrafiikkaan liittyvistä teknologioista, jotka hyödyntävät videokortin 3d-ominaisuuksia.

***Communication** tai **Windows Communication Foundation**, eli WCF muodostaa Vistan sisäisen viestijärjestelmän, joka tunnettiin aikaisemmin työnimellä ''Indigo''. WCF yhdenmukaistaa muun muassa Windows-käyttöjärjestelmän loki-, tapahtuma- ja ongelmatilanneviestikäytännöt ja luo ohjelmille yhtenäisen käytännön välittää tietoa keskenään.

***Workflow** tai **Windows Workflow Foundation**, eli WWF mahdollistaa Vistan yhtenäisten datavirtojen hallinnan erilaisilla työkaluilla. Sen tehtävä on myös automatisoida käyttäjän kannalta tärkeitä tehtäviä, joihin käyttäjä ei muuten voisi vaikuttaa.

''WPF'', ''WCF'', ja ''WWF'' muodostavat yhdessä kokonaisuuden nimeltä [[WinFX]], joka on lyhenne sanoista ''Windows Framework''. [[WinFX]] kulkee osana [[.NET Framework]] 3.0 julkaisua.

=== Ultimate Extras ===
Microsoft tarjoaa Vista Ultimate-käyttöjärjestelmän ostajille erilaisia ohjelmia ilmaiseksi. Ohjelmat ovat ladattavissa [[Windows Update]]n kautta. Palvelussa on tällä hetkellä tarjolla seuraavat ohjelmat:
* [[Texas hold ’em|Hold 'Em]]
* [[Tinker Game]]
* [[BitLocker|Windows BitLocker]]
* [[Windows DreamScene]]

=== Siirretyt ominaisuudet ===
*[[Windows PowerShell]] (WPS), tunnettu myös koodinimellä ''Monad'' ja Windows Command Shell. WPS on Windowsin seuraavan sukupolven komentotulkki, jonka varassa voidaan suorittaa merkkipohjaisia ohjelmia ja skriptejä.

*Tuki Intelin [[Extensible Firmware Interface]] (EFI):lle. Microsoftin mukaan tuki EFI:lle on siirretty pois kuluttajille suunnatusta Vistasta johtuen EFI:n sisältävien koti- ja toimistotietokoneiden vähäisestä määrästä. 64-bittinen (kuluttajillekin tarkoitettu) Windows Vista SP1 sisältää EFI-tuen.

*Käyttöliittymän 3D-ominaisuudet on karsittu lopullisessa versiossa lähes olemattomiin aikatauluongelmista johtuen.

*[[WinFS]]-teknologia. WinFS lisää nykyiseen [[NTFS]]-versioon 6 tietokantaominaisuuksia. WinFS perustuu [[SQL]]-[[tietokanta]]palvelimien seuraavissa versioissa käytettävään suoraosoitustekniikkaan, jossa tiedostojen fyysisellä sijainnilla ei ole kovin suurta merkitystä. Tämä mahdollistaa esimerkiksi nopeammat tiedostojen haut [[kiintolevy]]ltä.

*[[Next-Generation Secure Computing Base]] (NGSCB), myös tunnettu nimellä ''Palladium'', tuki on jätetty pois eikä se tule olemaan osana Vistaa johtuen laitteistotuen puutteista. Osittainen tuki [[Trusted Platform Module]]lle on vielä olemassa Vistassa, mutta sen roolina on toimia lähinnä kryptografisten toimintojen tarjoajana esim. salatuille kiintolevyille.

== Käyttöliittymä ==
***Aero**


Windows Aero on rakennettu uuden Desktop Window Manager -työpöytämoottorin varaan. Kaiken tämän alta löytyy Avalon-grafiikkamoottori. Se lisää laitteistopohjaisen tuen 3D-grafiikalle, läpinäkyvyydelle, työpöytäikkunoiden animaatioille ja muille visuaalisille erikoistehosteille. Aero antaa uuden ilmeen käyttöliittymälle ja työpöydälle.

Tällä hetkellä kaikki nVidian FX -tuoteperheen korteista ja ATI:n kehittyneimmät 9500-sarjan Radeon-näytönohjaimista ovat tuettujen laitteiden listalla.

***Standard**

Standard-tilassa Windows Vista käyttää Desktop Window Manageria työpöydän piirtämiseen, mutta jättää kaikki erikoistehosteet kuten läpinäkyvyydet, työpöydän ikkunoiden animaatiot sekä 3D-tehosteet pois.

Windows Aero ja Standard eivät tule olemaan osana Vistan Starter Edition -pakettia.

***Basic**

Basic-toimintatila muistuttaa ja toimii hyvin samalla tavalla kuin Windows XP:n Visual Style -moottori joidenkin lisäominaisuuksien kanssa. Se ei tue minkäänlaisia laitteistokiihdytteisiä tehosteita, joita DWM tarjoaa. Se tarvitsee Windows XP:n Display Driver Model- (XPDM) tai WDDM-ajurin toimiakseen ja vaatimukset näytönohjaimelle ovat samat kuin Windows XP:ssä tai Windows 2000:ssa.

***Classic*'

Kaikkein yksinkertaisin käyttöliittymä, jonka Vista tarjoaa. Näyttää ja vaikuttaa hyvin paljon Windows 2000:lta. Sen idea on antaa yrityksille mahdollisuus säilyttää työntekijöiden aikaisempi koulutus ja antaa aikaa varautua  käyttöliittymän päivitykseen.
Classic ei hyödynnä Desktop Compositing Engineä millään tavalla. Erikoistehosteita ei ole yhtään käytössä tai tuettuna ja Classic tarvitsee toimiakseen Windows XP:n Display Driver Model- (XPDM) tai WDDM -ajurin. Näytönohjaimen vaatimustaso on sama kuin Windows 2000:ssa.



==Päivitys- ja huoltopaketit==
=== Service Pack 1 ===
Microsoft julkaisi Windows Vistan ensimmäisen [[Service Pack]]in 4. helmikuuta 2008 ja se tuli julkiseen jakeluun 18. maaliskuuta 2008. Suomenkielinen Service Pack 1 julkaistiin 15. huhtikuuta 2008. Vista SP1 oli saatavilla aluksi vain englanniksi, ranskaksi, saksaksi, espanjaksi ja japaniksi.

Service Pack&nbsp;1:stä käytettiin aiemmin koodinimeä Fiji. Service Pack 1 sisältää muun muassa [[UEFI]]-tuen, grafiikkatuen ehostusta tulevia pelejä varten, lukuisia korjauksia tyypillisten kaatumisten estämiseksi, nopeamman tiedostojen käsittelyn, parannetun virrankulutuksen hallinnan sekä erilaisia tietoturvan tehostuksia.

=== Service Pack 2 ===
Microsoft julkaisi Windows Vistan toisen Service Packin 28. huhtikuuta 2009. Service Pack 2 tuli julkiseen jakeluun pääkielillä 25. toukokuuta 2009.

==Elinkaari==
Windows Vistan ilmainen tuotetuki päättyi 10. huhtikuuta 2012, jonka jälkeen siihen ei enää lisätty uusia ominaisuuksia. Kriittiset tietoturvapäivitykset jatkuivat 11. huhtikuuta 2017 asti, jonka jälkeen Windows Vistan tuki päättyi kokonaan.

== Laitteistovaatimukset ==
Microsoft on julkaissut suositukset tietokoneiden laitteistokokoonpanoille, joilla Windows Vistaa voidaan sujuvasti käyttää. Laitteistovaatimukset on jaettu kahteen ryhmään, joista tietokoneet, jotka ovat kykeneviä suoriutumaan Windows Vistan vähimmäisvaatimuksista kuuluvat *Vista Capable* -ryhmään. Nämä kokoonpanot eivät välttämättä tue Vistan vaativimpia ominaisuuksia kuten Aero-käyttöliittymää. Tietokoneet, jotka täyttävät Microsoftin suositusten mukaiset vaatimukset, kuuluvat *Vista Premium Ready'' -ryhmään.





## Arvostelua

Windows Vista on kohdannut merkittävää kritiikkiä ja vastustusta johtuen eräistä siihen sisällytetyistä toiminnoista. Toiminnot hankaloittavat, rajoittavat ja leikkaavat kuluttajan oikeuksia omaan tietokoneeseensa ja hankkimaansa digitaaliseen materiaaliin. Myös käyttöliittymä monine ongelmakohtineen ja plagiointisyytöksineen on ollut viime aikoina erityishuomion alla.

Käyttöjärjestelmä sai runsaasti arvostelua raskaudesta ja hitaudesta.
Vuoden 2007 testeissä havaittiin että tiedoston kopiointi verkon yli vei koekoneessa 41&nbsp;% suorittimen tehoista. Verkkototeutuksen heikko suorituskyky aiheutti esim. media- ja videotiedostojen pätkimistä.  Tämän vuoksi käyttöjärjestelmään kehitettiin ratkaisu, jolla mediasoitinohjelmistot voivat pyytää korkeampaa suoritusprioriteettia.
Kahden service pack -julkaisun jälkeen Vistan suorituskyky alkoi olla viimein Windows 7:n tasolla.

Joitakin eniten keskustelua osakseen saaneita aiheita:
* Digitaalisten oikeuksien hallinta
* User Account Control
* Aero-Glass, DirectX ja OpenGL
* Markkina-aseman väärinkäytökset
* Käyttöliittymän plagiointisyytökset (Mac OS X)
* Laitteistovaatimukset
* Hinnoittelun korkeus
* Ytimen suojaus (Patchguard)
* Monta levitysversiota, mikä aiheuttaa kuluttajille päänvaivaa.

## Katso myös
*Windows Aero – Windows Vistan uusi käyttöliittymä.
*Windows Vistan kritiikki – Windows Vistasta esitettyä kritiikkiä ja arvostelua.
*Windows Server 2008 – Seuraavan sukupolven palvelinkäyttöjärjestelmä Microsoftilta.
*Windows 7

## Lähteet

## Aiheesta muualla

* Windows Vistan virallinen sivusto  (arkistoitu)